Document ID: 32003R1650

Κανονισμός (ΕΚ) αριθ. 1650/2003 του Συμβουλίου
της 18ης Ιουνίου 2003
για την τροποποίηση του κανονισμού (ΕΚ) αριθ. 2100/94 για τη δημιουργία κοινοτικού καθεστώτος προστασίας των φυτικών ποικιλιών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη του Ελεγκτικού Συνεδρίου(3),
Εκτιμώντας τα ακόλουθα:
(1) Με την έναρξη ισχύος του κανονισμού, (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων(4) εγκαταλείπεται η έννοια του εκ των προτέρων κεντρικού δημοσιονομικού ελέγχου υπέρ περισσότερο σύγχρονων συστημάτων ελέγχου.
(2) Φαίνεται δέον το Κοινοτικό Γραφείο Φυτικών Ποικιλιών να διαθέτει συστήματα ελέγχων ανάλογου επιπέδου με τα συστήματα που χρησιμοποιούνται από τα κοινοτικά θεσμικά όργανα.
(3) Οι γενικές αρχές και τα όρια που διέπουν το δικαίωμα πρόσβασης στα έγγραφα, το οποίο προβλέπεται από το άρθρο 255 της συνθήκης, καθορίσθηκαν από τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής(5).
(4) Κατά την έγκριση του κανονισμού (ΕΚ) αριθ. 1049/2001 τα τρία θεσμικά όργανα συμφώνησαν με κοινή δήλωση ότι οι οργανισμοί και οι παρεμφερείς υπηρεσίες πρέπει να έχουν, όσον αφορά την πρόσβαση στα έγγραφά τους, κανόνες σύμφωνους με τον προαναφερθέντα κανονισμό.
(5) Ως εκ τούτου, πρέπει να περιληφθούν στον κανονισμό (ΕΚ) αριθ. 2100/94 του Συμβουλίου, της 27ης Ιουλίου 1994, για τη δημιουργία καθεστώτος κοινοτικής προστασίας των φυτικών ποικιλιών(6) οι απαραίτητες διατάξεις ώστε να εφαρμόζεται ο κανονισμός (ΕΚ) αριθ. 1049/2001 στο Κοινοτικό Γραφείο Φυτικών Ποικιλιών, καθώς και διάταξη προσφυγής κατά της άρνησης πρόσβασης σε έγγραφα.
(6) Ως εκ τούτου, ο κανονισμός (ΕΚ) αριθ. 2100/94 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2100/94 τροποποιείται ως εξής:
1. Προστίθεται το ακόλουθο άρθρο:
"Άρθρο 33a
Πρόσβαση στα έγγραφα
1. Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής(7), εφαρμόζεται στα έγγραφα που έχει στην κατοχή του το γραφείο.
2. Το διοικητικό συμβούλιο θεσπίζει τους κανόνες εφαρμογής του κανονισμού (ΕΚ) αριθ. 1049/2001 εντός προθεσμίας έξι μηνών από την έναρξη ισχύος του κανονισμού (EΚ) αριθ. 1650/2003 του Συμβουλίου, της 18ης Ιουνίου 2003, για τη δημιουργία κοινοτικού(8) καθεστώτος προστασίας των φυτικών ποικιλιών.
3. Οι αποφάσεις που λαμβάνονται από το γραφείο κατ' εφαρμογή του άρθρου 8 του κανονισμού (ΕΚ) αριθ. 1049/2001 επιδέχονται καταγγελίας στον διαμεσολαβητή ή προσφυγής ενώπιον του Δικαστηρίου, υπό τους όρους που προβλέπονται στα άρθρα 195 και 230 της συνθήκης, αντίστοιχα."
2. Το άρθρο 111 τροποποιείται ως εξής:
α) Ο τίτλος αντικαθίσταται από το ακόλουθο κείμενο:"Εσωτερικός και άλλος έλεγχος"
β) η παράγραφος 1 αντικαθίσταται από το ακόλουθο κείμενο:
"1. Στο πλαίσιο του γραφείου δημιουργείται θέση εσωτερικού ελεγκτή, ο οποίος πρέπει να ασκεί τα καθήκοντά του, τηρώντας τα προσήκοντα διεθνή πρότυπα. Ο εσωτερικός ελεγκτής που διορίζεται από τον πρόεδρο είναι υπεύθυνος έναντι αυτού για την επαλήθευση της εύρυθμης λειτουργίας των συστημάτων και των διαδικασιών εκτέλεσης του προϋπολογισμού του γραφείου.
Ο εσωτερικός ελεγκτής συμβουλεύει τον πρόεδρο ως προς την αντιμετώπιση των κινδύνων, διατυπώνοντας ανεξάρτητα τη γνώμη του σχετικά με την ποιότητα των συστημάτων διαχείρισης και ελέγχου και εκδίδοντας συστάσεις για τη βελτίωση των όρων εκτέλεσης των πράξεων και για την προώθηση της χρηστής δημοσιονομικής διαχείρισης.
Η ευθύνη δημιουργίας των συστημάτων και διαδικασιών εσωτερικού ελέγχου, που ενδείκνυνται για την άσκηση των καθηκόντων του, βαρύνει το διατάκτη."
Άρθρο 2
Ο παρών κανονισμός αρχίζει να ισχύει την πρώτη ημέρα του μήνα που έπεται εκείνου κατά τον οποίο δημοσιεύθηκε στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 18 Ιουνίου 2003.

Labels: 2
15
4
6